Bezorilikda ayblangan milliarder Umar Jabroilov ishini alohida tartibda ko‘rib chiqishlarini so‘radi

Moskvadagi Four Seasons mehmonxonasida otishma uyushtirgan va bezorilikda ayblangan milliarder Umar Jabroilov tergovdan uning ishini alohida tartibda ko‘rib chiqishni so‘radi. Bu haqda huquq-tartibot idoralaridagi manbaga tayanib, “TASS” ma’lum qildi. 

“Jabroilov aybini tan oldi va qilmishidan afsus bildirmoqda. Yuz bergan holatni Chechenistondagi jangovar harakatlarda orttirilgan bir necha kontuziya bilan izohladi. U tergovdan ishini alohida tartibda ko‘rib chiqilishini so‘radi. Vaziyatdan to‘g‘ri xulosa chiqardi va Moskvada o‘qotar qurol olib yurmaslik haqidagi to‘xtamga keldi”, — ta’kidladi manba. 
Biznesmenga oldinroq tayinlangan psixiatriya ekspertizasi natijalariga to‘xtalar ekan, manba Jabroilov aql-hushi joyida deb topilganini ma’lum qildi. Shuningdek, mehmonxonadagi xonasida hech qanday narkotik modda topilmaganini bildirdi.